## La delegada del Consell a Castelló visita les actuacions de transformació de l’entorn urbà de Rossell finançades per la Generalitat

*** La Generalitat destina 497.000 euros per a la creació d’una nova zona infantil que millore les connexions amb la Casa de Cultura i les instal·lacions esportives municipals
* Susana Fabregat es desplaça també a Canet lo Roig, a on es duen a terme treballs d’adequació i renovació de l’entorn de l’església i les muralles**

La delegada del Consell a Castelló, Susana Fabregat, ha visitat els municipis de Rossell i Canet lo Roig, a on ha mantingut reunions amb els seus alcaldes. Durant la jornada, Fabregat ha destacat la importància d’una gestió pròxima i basada en la col·laboració institucional per a continuar millorant el benestar dels veïns.

A Rossell, la delegada ha abordat qüestions relacionades amb l’educació, l’urbanisme, els servicis socials i la gestió de l’aigua. A més, ha visitat els terrenys a on es construirà el nou parc infantil, que inclourà una àmplia zona verda. Este projecte, finançat per la Generalitat, amb una inversió de 497.000 euros, transformarà l’entorn urbà i la connexió del parc amb la Casa de la Cultura i les instal·lacions esportives, i així es crearà un espai modern, accessible i pensat per a les famílies del municipi.

A Canet lo Roig, juntament amb la seua alcaldessa, Fabregat ha tractat assumptes vinculats als servicis socials i al proveïment d’aigua, a més de visitar les obres de remodelació i revaloració del centre històric. Per mitjà d’una subvenció de 150.000 euros procedent de Presidència de la Generalitat, s’està executant la tercera i última fase del Pla d’adequació i renovació de l’entorn de l’església i les muralles, una actuació que consolidarà la recuperació patrimonial i turística del barri antic. Així mateix, la delegada ha visitat les obres d’un nou edifici destinat a ús social, el qual ha comptat amb una inversió de 72.000 euros.

“Des de la Generalitat apostem per una acció de govern pròxima, eficaç i basada en fets que transformen els nostres pobles”, ha subratllat Susana Fabregat. Estes visites s’emmarquen en el propòsit de reforçar la cooperació entre la Generalitat i els ajuntaments i garantir que les polítiques públiques arriben als municipis de la província.

Fecha: 06/11/2025